覺地頌
作者：惟勁
朝代：唐

paragraphs: 略明覺地名同異，起復初終互換生。
性海首建增名號，妙覺還依性覺明。
體覺俱含於明妙，明覺妙覺並雙行。
妙覺覺妙元明體，全成無漏一真精。
明覺覺明明所了，或因了相失元明。
明妙二覺宗體決，體覺性覺二同明。
湛覺圓圓無增減，此中無佛與衆生。
不覺始終非了了，不聞迷悟豈惺惺。
是稱心地如來藏，亦無覺照及無生。
非生非滅真如海，湛然常住名無名。
太虛未覺生霞點，豈聞微塵有漏聲。
空漚匪離於覺海，動寂元是一真明。
覺明體爾含靈燄，覺明逐燄致虧盈。
差之不返名無覺，會之復本始覺生。
本覺由因始覺生，正覺還依合覺明。
由地二種成差互，遂令渾作賴邪名。
具含染淨雙歧路，覺明含處異途萌。
性起無生不動智，不離覺體本圓成。
性起轉覺翻生所，遂令有漏墮迷盲。
無明因愛相滋潤，名色根本相次生。
七識轉處蒙圓鏡，五六生時蔽覺明。
觸受有取相依起，生老病死繼續行。
業識茫茫沒苦海，徇流浩浩逐飄零。
大聖慈悲興救濟，一聲用處出三聲。
智身由從法身起，行身還約智身生。
智行二身融無二，還歸一體本來平。
萬有齊含真海印，一心普現總圓明。
湛光燄燄何依止，空性蕩蕩無所停。
處處示生無生相，處處示滅無滅形。
珠鏡頓印無來往，浮雲聚散勿常程。
出沒任真同水月，應緣如響化羣情。
衆生性地元無染，只緣浮妄翳真精。
不了五陰如空聚，豈知四大若乾城。
我慢癡山高屹屹，無明欲海杳溟溟。
每逐旃陁憍誑友，常隨猛獸作悲鳴。
自性轉識翻爲幻，自心幻境自心驚。
了此幻性同陽燄，空花識浪復圓成。
太虛忽覺浮雲散，始覺虛空本自清，今古湛然常皎瑩，不得古今凡聖名。
（見《景德傳燈錄》卷二十九）。